Иван Вазов
Сеяч

chitanka.info

„Ми смо знали, да су бугари прости бостанджиjе, вещи само кромпира и лахана садити“

(Отзив на един сръбски вестник през войната)

Да, приятели, ний садим и сеем,

светият труд е нашето оръжье,

надеждите ни нивга той не лъже

и роби — с него царства днес владеем.

От Черно море до Пинд, до Морава

безшумно българин оре и сее

и зеленчук, и жито, и идеи —

а майката земя му спорно дава.

Той сей и сбира — с чест си вади хлябът, —

потът му ражда плодове узрели:

ту златен клас, ту грозд, ту харно зеле,

ту Сливници — когато му дотрябват.

1885

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.